Niuss i Novembre Elèctric enceten els concerts Música al Museu
11 de abril de 2022

El claustre del Museu Valencià de la Festa ha acollit la primera edició de Música al Museu on els grups Novembre Elèctric i NIUSS han protagonitzat el concert organitzat per l'Espai Jove i l'Agència de Promoció del Valencià de l'Ajuntament d'Algemesí.

Es tracta de dos grups vinculats al poble d’Algemesí, que han aprofitat l’oportunitat per a presentar els seus últims treballs. Novembre Elèctric, la banda formada per Yeray, Rodrigo, Sergio, Bert i Diana, han presentat el seu nou treball Memento. Al concert ens han oferit una bona mostra del resultat de més de dos anys de treball en aquest quart disc d'estudi, un àlbum que amaga històries que es lliuren a un present incert.

Per la seua part, NIUSS, un dels grups emergents dins el panorama musical valencià, ens ha oferit un directe ple de cançons que barregen l'indie, el pop, la rumba o el reggae amb tocs electrònics. A l'escenari Paula, Vicent, Àngel, Xavi, Alberto, Àlex, Laura i Toni s'encarreguen de contagiar l'energia i la festa que els caracteritza per a fer-ho passar d'allò més bé al públic. Les seues cançons parlen de temàtiques actuals i adreçades al públic juvenil, amb un missatge que sempre parla de la importància de ser u mateix malgrat les circumstàncies que ens envolten en el dia a dia.

La regidora de Joventut, Palma Egido, ha destacat que “obrim Música al Museu amb dos grups del poble en la que esperem que siga la primera edició de moltes, ja que el Museu de la Festa és un espai excepcional per a oferir aquest tipus d’activitats culturals i d’oci gratuïtes per a tota la ciutadania.”